  Туспуктэм: Григорий Фомин Майя Бывальцева Ыбылӥськон тӥрлык кылдытӥсь Михаил Калашников 10-тӥ шуркынмонэ 1919-тӥ арын вордскиз. Со нуналлы сӥзьыса, Ижкарын буре ваён ужрадъёс ортчозы, ивортӥз Удмуртиысь тӧролэн но кивалтэтлэн пресс-службазы. 11 часын конструкторлэн Ож но уж данлыкъя монумент вӧзысь бюстэз доры сяськаос понозы. Ужрадэ солэн нылыз, М. Т. Калашников нимо улосвылкуспо мер фондлэн кивалтӥсез Елена Калашникова, Ижысь механикая заводысь валтӥсь инженер-конструктор, Ярыгин пистолетэз кылдытӥсь Владимир Ярыгин пыриськозы. Собере М. Т. Калашников нимо музей азьысь синпелет доры, 1971-тӥ арысен улэм юртэз вылысь буре ваён пул доры сяськаос понозы. Нунал ӵоже Калашниковлэн бюстэз но буре ваён пул дорын кадет классъёсын дышетсиксьёслэсь но патриотической огазеяськонъёсы ветлӥсьёслэсь почётной караул сылоз. М. Т. Калашников нимо музейын школаын дышетсиксьёс понна «Стань победителем!» ужрад (6+) кутскоз. 18 часлы элькунын улӥсьёты но куноосты «М. Т. Калашников – солдат, конструктор, легенда» (6+) экскурсие ӧтё (билетъёс дунтэмгес луозы). Ижкарысь школаосын «Калашников. Траектория судьбы» документальной фильмез (6+) возьматозы. Озьы ик 10-тӥ шуркынмонэ Москваысь удмурт землячеостволэн но Удмуртилэн тӧроезлэн Росси азьмурт бордысь постпредствоысьтыз ыстэм муртъёс Михаил Тимофеевичлэн шайгуэз вылэ сяська нуозы. Со Мытищиысь федерал ожгар шайвылэ ватэмын. Тегъёс: Удмуртия Ижкар буреваён МихаилКалашников  